FI Euroopan unionin virallinen lehti CE 70/70

(2004/C 70 E/073)

KIRJALLINEN KYSYMYS E-1992/03

esittäjä(t): José Ribeiro e Castro (UEN) komissiolle

(16. kesäkuuta 2003)

Aihe: Eurooppa ja terrorismi

Italialaisessa Corriere della Serra ja portugalilaisessa Diário de Notícias -lehdissä julkaistujen uutisten mukaan Saudi-Arabian Yhdysvaltain-suurlähettiläs prinssi Bandar on ilmoittanut tiedotusvälineille, suurimuotoista terroritekoa peläten, että ”jotakin suurta” on tekeillä Saudi-Arabiassa tai Yhdysvalloissa.

Samassa uutisessa luetellaan useita Euroopan maita (Italia, Belgia, Yhdistynyt kuningaskunta, Alankomaat, Ruotsi, Norja, Saksa ja Ranska), joissa on Al-Qaidaan sidoksissa olevien järjestöjen nukkuvia soluja valmiina liittymään mujahedin-ryhmiin, joiden oletetaan olevan jo Pohjois-Amerikan maaperällä odottamassa valmisteltavan terroristitoiminnan käynnistämistä.

Kysyn komissiolta seuraavaa:

— Onko komissiolla käytössään näitä seikkoja koskevia tietoja, ja yhtyykö se Saudi-Arabian Yhdysvaltain-suurlähettilään pelkoihin?

— Vahvistaako komissio sen, että Al-Qaidan soluja tai liittolaisia on tai epäillään olevan Euroopan unionin jäsenvaltioiden alueella?

— Mitä tietoja komissiolla on islamilaisten fundamentalistien terroritoiminnasta Euroopan unionin jäsenvaltioiden alueella?

— Mitä tietoja komissiolla on Al-Qaidan ja sen liittolaisten toiminnasta Pohjois-Afrikassa ja Lähi-idässä?

— Millä tavalla komissio tekee yhteistyötä tai olisi valmis yhteistyöhön Pohjois-Afrikan ja Lähi-idän maiden kanssa kansainvälisen terrorismin torjumiseksi?

— Mihin toimiin komissio on ryhtynyt tai aikoo ryhtyä kyseisen uhan takia?

António Vitorinon komission puolesta antama vastaus

(31. heinäkuuta 2003)

Komissio seuraa terrorismin kaikkiin muotoihin liittyviä kehitysnäkymiä tarkkaan. Se ottaa jatkuvasti huomioon kansainvälisen terrorismin Euroopan unionille edelleen aiheuttaman vakavan uhan.

Terrorismin torjunta on EU:n sisällä ensisijaisesti jäsenvaltioiden tehtävä, ja siitä vastaavat etenkin jäsenvaltioiden turvallisuus-, tiedustelu- ja poliisiviranomaiset. Jäsenvaltiot ja komissio tekevät yleispolitiikan tasolla aktiivisesti yhteistyötä tehostaakseen kaikilta osin EU:n toimintaa terrorismin torjumiseksi Euroopan unionista tehdyn sopimuksen 29 artiklan mukaisesti.

Komissio ei näin ollen asemansa vuoksi pysty antamaan konkreettista tietoa kansainvälisten terroristiryhmien toiminnasta jäsenvaltioissa. Se ei myöskään pysty kovin hyvin arvioimaan EU:n kansalaisiin ja yleisesti EU:n intresseihin kohdistuvaa terroristi-iskujen uhkaa eikä sitä, onko kyseinen uhka lähtöisin EU:n sisä- vai ulkopuolelta. Tämä on kaikkien jäsenvaltioiden, neuvoston puheenjohtajavaltion, pääsihteeristön sekä yhteisen ulko- ja turvallisuuspolitiikan korkean edustajan tehtävä. Uhan arviointi on jatkuvaa, eikä tehtävä sovellu luonteensa vuoksi julkisuudessa käsiteltäväksi. Sama pätee toimenpiteisiin, joita on toteutettu tai joita on tarkoitus toteuttaa terroristi-iskujen uhan vuoksi.

Euroopan unionin toimenpiteet terrorismin torjumiseksi eivät kuitenkaan rajoitu ainoastaan uhan arviointiin, vaan niissä tarkastellaan myös terrorismin syitä. Tässä yhteydessä komissiolla on merkittävämpi tehtävä. Komissio katsoo, että EU:n olisi torjuttava terrorismia kaikin sen käytettävissä olevin keinoin, joihin kuuluvat kehitysyhteistyö- ja kauppapolitiikka, oikeus- ja sisäasioita koskeva politiikka, Barcelonan prosessiin liittyvät muut osatekijät sekä turvallisuuspoliittiset toimenpiteet. Tuloksiin pääseminen vaatii aikaa, ja se on mahdollista vain, jos käytetään koordinoitua ja kokonaisvaltaista EU:n tason lähestymistapaa.